Document ID: 32014R0923

UREDBA KOMISIJE (EU) št. 923/2014
z dne 25. avgusta 2014
o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe aluminijevih lakov riboflavinov (E 101) in košenilje, karminske kisline in karminov (E 120) v nekaterih kategorijah živil ter Priloge k Uredbi (EU) št. 231/2012 glede specifikacij za riboflavine (E 101)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1), zlasti člena 10(3) in člena 14 Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
V Uredbi Komisije (EU) št. 231/2012 (2) so določene specifikacije za aditive za živila, navedene v prilogah II in III k Uredbi (ES) št. 1333/2008.
(3)
Seznam Unije aditivov za živila in specifikacije se lahko posodabljajo v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta na pobudo Komisije ali na podlagi zahtevka (3).
(4)
Evropska agencija za varnost hrane (v nadaljnjem besedilu: Agencija) je v svojem mnenju z dne 22. maja 2008 (4) priporočila znižanje sprejemljivega tedenskega vnosa za aluminij na 1 mg/kg telesne teže/teden. Poleg tega Agencija meni, da je spremenjeni sprejemljivi tedenski vnos pri osebah, ki zaužijejo velike količine, zlasti pri otrocih, v večjem delu Unije na splošno presežen. Da bi zagotovili, da spremenjeni sprejemljivi tedenski vnos ni presežen, so bili pogoji in ravni uporabe aditivov za živila, ki vsebujejo aluminij, vključno z aluminijevimi laki, spremenjeni z Uredbo Komisije (EU) št. 380/2012 (5).
(5)
Uredba (EU) št. 380/2012 določa, da so aluminijevi laki, pripravljeni iz vseh barvil iz preglednice 1 dela B Priloge II k Uredbi (ES) št. 1333/2008, odobreni do 31. julija 2014. Od 1. avgusta 2014 so odobreni samo aluminijevi laki, pripravljeni iz barvil iz preglednice 3 dela A Priloge II k Uredbi (ES) št. 1333/2008, in samo v kategorijah živil, za katere so v delu E navedene priloge izrecno navedene določbe o najvišji dovoljeni vsebnosti aluminija iz lakov.
(6)
Zahtevki za odobritev uporabe aluminijevih lakov riboflavinov (E 101) in razširitev uporabe aluminijevih lakov košenilje, karminske kisline in karminov (E 120) so bili predloženi v letu 2013 in v skladu s členom 4 Uredbe (ES) št. 1331/2008 dana na voljo državam članicam. Pri obravnavanju zahtevkov je bila posebna pozornost posvečena morebitni izpostavljenosti aluminiju, da ne bi spodkopavali Uredbe (EU) št. 380/2012.
(7)
Ker je v aluminijevih lakih barvil barva netopna in ima drugačne lastnosti kot v enakovrednih barvah (zanjo so značilni npr. boljši sijaj, stabilnost pH in toplotna stabilnost, kar preprečuje bledenje barve in zaradi česar je barvni odtenek drugačen kot pri barvah), so ti primerni za nekatere posebne tehnične namene.
(8)
Odobritev aluminijevih lakov riboflavinov zagotavlja alternativo aluminijevim lakom drugih rumenih barvil v živilih, v katerih je uporaba aluminijevih lakov odobrena. Ravni uporabe aluminijevih lakov košenilje, karminske kisline in karminov iz zahtevkov so nizke,razširitev uporabe pa se nanaša bodisi na nišne proizvode ali na proizvode, ki niso namenjeni otrokom. Za pasterizirane ribje ikre je potrebna višja raven uporabe zaradi toplotne obdelave, da se zagotovi obstojnost barve v obdobju uporabnosti proizvoda. Pričakuje se, da odobritev uporabe aluminijevih lakov riboflavinov in razširitev uporabe aluminijevih lakov košenilje, karminske kisline, karminov ne bo imela velikega vpliva na celotno izpostavljenost aluminiju.
(9)
V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Agencije, razen če taka posodobitev ne bo imela učinka na zdravje ljudi. Ker gre pri odobritvi uporabe aluminijevih lakov riboflavinov in razširitvi uporabe aluminijevih lakov košenilje, karminske kisline in karminov za posodobitev navedenega seznama, ki ne bo imela učinka na zdravje ljudi, Komisiji ni treba zaprositi za mnenje Agencije.
(10)
V Prilogi k Uredbi (EU) št. 231/2012 je določeno, da se barvilo lahko uporablja v obliki aluminijevih lakov samo, kadar je to izrecno navedeno. Zato je za odobritev aluminijevih lakov riboflavinov (E 101) potrebna sprememba specifikacij za navedeni aditiv za živila iz Priloge k Uredbi (EU) št. 231/2012 glede uporabe aluminijevih lakov barvil.
(11)
Prilogo II k Uredbi (ES) št. 1333/2008 in Prilogo k Uredbi (EU) št. 231/2012 bi bilo zato treba ustrezno spremeniti.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo I k tej uredbi.
Člen 2
Priloga k Uredbi (EU) št. 231/2012 se spremeni v skladu s Prilogo II k tej uredbi.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 25. avgusta 2014

Labels: 0
3
17